Ny motorvej til Aalborg. Sådan lyder et forslag fra Vejdirektoratet.

Skal trafikken i Østjylland ved Vejle Fjord og i Trekantsområdet ikke ende med at stå lige så bomstille som omkring hovedstaden, hedder løsningen en helt ny motorvej op gennem Jylland fra Kolding via Viborg til Aalborg - en motorvej, der skal følge den gamle Hærvej en del af vejen. Sådan lyder meldingen fra Vejdirektoratet i Morgenavisen Jyllands-Posten søndag, og forslaget får ifølge avisen bred opbakning fra en stor del af Folketinget. - Meget taler for at bygge en helt ny motorvej op gennem Jylland, nogenlunde der hvor rute 13 går i dag. Det ville gøre hele det jyske motorvejsnet meget mere robust og samtidig løse trængselsproblemerne ved Vejle Fjord, lyder det fra direktør Henning Christiansen fra Vejdirektoratet. Han mener samtidig, at man ikke kommer udenom også at udbygge den østjyske motorvej fra Trekantsområdet til Århus fra fire til seks spor. /ritzau/